וזהו (שמות ל-כג) “ואתה קח לך בשמים ראש מר דרור“.
כתב הרמב”ם (הלכות דעות פ”ו מ”ב) מצות עשה להדבק בחכמים ותלמידיהם, כדי ללמוד ממעשיהם, כענין שנאמר (דברים י-כ) ובו תדבק. וכי אפשר לאדם להדבק לשכינה? אלא כך אמרו חכמים (הו”ד ברש”י יא-כב, ספרי פ’ עקב) בפירוש מצוה זו “הדבק בחכמים ותלמידיהם”.
לפיכך: צריך אדם להשתדל שישא בת תלמיד חכם, וישיא בתו לתלמיד חכם, ולאכול ולשתות עם תלמידי חכמים, ולעשות פרקמטיא לתלמיד חכם ולהתחבר להן בכל מיני חיבור שנאמר (דברים יא,כב/ל,כ.) ולדבקה בו. וכן ציוו חכמים (אבות א-ד) והוי מתאבק בעפר רגליהם, ושותה בצמא את דבריהם. ע”כ.
וזה בחי’ שימוש תלמידי חכמים, וכמ”ש חז”ל (ברכות ז:) גדולה שימושה [של ת”ח] יותר מלימודה. שהרי כל החיים וכל דרך מדרכי החיים סובבים מסביב להשקפות התורה הנכונות. ויש לשמש הרבה, ת”ח צדיקים אמתיים. וזה בחי’ (תהלים א) אשרי האיש אשר לא הלך בעצת רשעים, ובדרך חטאים לא עמד, ובמושב לצים-לא ישב, כי אם בתורת ה’ חפצו, ובתורתו יהגה יומם ולילה – כי יודע ה’ דרך צדיקים, ודרך רשעים תאבד, הכל כנ”ל.
וזה בחי’ (הושע יד-י, הוא הפסוק האחרון שבספר) כי ישרים דרכי ה’, וצדיקים ילכו בם, ופושעים יכשלו בם. והנה פשוטו של מקרא על קיום התורה מצוותיה והלכותיה וכו’.
ואילו הרשעים כולל המפורסמים של שקר, יכשלו בם, ואם ח”ו תלמד מהם ותעשה כמעשיהם – גם אתה תכשל בם, ע”כ תלמד ותעשה כהצדיקים, ותתרחק מהרשעים, ודרכיהם והשקפותם.
והנה ידוע שהמעשים טובים ודרכי הצדיקים מכונים בשם בשֹמים וריח טוב, [ולהפך אצל הרשעים], וכמ”ש חז”ל (עירובין כא:) דרש רבא מאי דכתיב (שה”ש ז-יד) הדודאים נתנו ריח – אלו בחורי ישראל שלא טעמו טעם חטא. ואמרו (כריתות ו:) כל תענית שאין בה מפושעי ישראל – אינה תענית, שהרי חלבנה ריחה רע, ומנאה הכתוב עם סממני הקטורת. ואמרו (ב”ר לט-ב) אברהם אבינו היה דומה לצלוחית של אפופיל סימון (פי’ שמן אפרסמון) מוקפת צמיד פתיל ומונחת בזוית ולא היה ריחה נודף, כיוון שהיתה מטולטלת היתה ריחה נודף. [ואמרו (שהש”ר א-נה) עד שהמלך במסיבו (שה”ש א-יב), עד שהמלך הקב”ה במסיבו ברקיע, נתנו ישראל ריח רע בעגל.].
ומרדכי הצדיק מכונה “מר דרור”, כמ”ש חז”ל (חולין קלט:) מרדכי מן התורה מנין? דכתיב (שמות ל-כג) “מר דרור” ומתרגמינן מירא דכיא. והיינו דקרמיז לן קרא “ואתה קח לך בשמים ראש מר דרור“.
ואתה כשתרצה לבחור דרך ישרה בהשקפות נכונות הרצויות לפני ה’ קח לך בשמים, דהיינו הנהגות ישרות וטובות על פי ראש מר דרור, היינו ראשו ודעתו של הצדיק האמת, בחי’ מרדכי הצדיק (ולא על חינם קוראים פרשת כי תשא סמוך לפורים, מעבר לתקנת קריאת פרשת שקלים וכנודע).
ויהי רצון שנזכה לבטל את דעתינו לגמרי מפני דעת צדיק האמת.